
R E F E R A T  D E   A P R O B A R E
privind trecerea unei cantităţi de masă lemnoasă din proprietatea publică în proprietatea privată a Municipiului Brad, precum şi exploatarea 
şi valorificarea acesteia



	
Municipiul Brad deţine în proprietatea publică teren cu vegetaţie forestieră în suprafață totală de 510,9 hectare. 
Acest teren cu vegetație forestieră se regăsește în administrarea Regiei Naționale a Pădurilor – Direcția Silvică Hunedoara – Ocolul Silvic Brad, urmare încheierii Contractului de administrare nr. 1237/31.01.2020 pe o perioadă de 10 ani, respectiv perioada 01.01.2020 – 31.12.2029, contract aprobat de către Consiliul Local al Municipiului Brad prin Hotărârea nr. 191/2019.
Cele 510,90 hectare de teren cu vegetație forestieră se regăsesc amplasate în municipiul Brad – zona Cocoșu Valea Bradului și comuna Vața de Jos – sat Birtin, constituind obiectul a două amenajamente silvice:
	- U.P. I Brad cu suprafața de 206,50 ha (valabil pe perioada 2016 – 2025);
	- U.P. II Brad cu suprafața  de 304,40 ha (valabil în perioada 2020 – 2029).
Cele două amenajamente silvice redau modul de recoltare de produse principale și lucrări de îngrijire (rărituri și tăieri de igienă), lucrări de conservare prevăzute a se realiza în fiecare an.
Precizez că întreg fondul forestier din proprietatea publică a Municipiului Brad este inclus în schema de ajutor de stat ”Servicii de silvomediu, servicii climatice și conservare a pădurilor” elaborată în baza Măsurii 15 ”Servicii de silvomediu, servicii climatice și conservare a pădurilor”, submăsura 15.1 ”Plăți pentru amenajamente de silvomediu”.
Prin adresa nr. 10883/19.12.2025, înregistrată la Primăria Municipiului Brad sub nr. 53732/19.12.2025,  Direcția Silvică Hunedoara - Ocolul Silvic Brad a transmis Actul de punere în valoare nr. 2500121008020, denumire A.P.V: 17.710 produse principale și a arătat modul de estimare a valorii lemnului marcat în pădurea proprietatea publică a Municipiului Brad din zona Birtin, pentru exploatarea și valorificarea în regim silvic, masă lemnoasă produse principale.
	Astfel, s-a propus exploatarea în regim silvic a unei cantității de 2.743,11 mc., cu o  valoare calculată, potrivit prețurilor de referință, de 456.093,63 lei, respectiv 166,27 lei/mc. și preț propus de 167 lei/mc., masă lemnoasă provenită din U.P. I Brad.
	Totodată, s-a solicitat aprobarea valorificării cantității de 2.743,11 mc., produse principale, prin licitație electronică organizată în cadrul Direcției Silvice Hunedoara, la un preț de referință de 167 lei/mc., pentru care propun prețul de pornire a licitației de 167 lei/mc. volum brut (fără T.V.A.), iar ca mod de valorificare „masă lemnoasă pe picior”.
S-a propus, de asemenea, stabilirea valorii maxime dintre prețul de APV al partizii care se suprapune și prețul de contract al partizii inițiale pentru partizile de accidentale suprapuse și traseele de scos apropiat.
	Contravaloarea masei lemnoase rezultată în urma valorificării prin licitaţie publică se virează, prin Ocolul Silvic Brad, în contul de venituri provenite din vânzări la bugetul local al Municipiului Brad.
	Pentru fi posibilă exploatarea masei lemnoase provenită din U.P. I Brad, ținând cont de prevederile art. 361 alin. (2), alin. (3) și alin. (4) din O.U.G. nr. 57/2019 privind Codul administrativ, cu modificările și completările ulterioare, ”(2)  Trecerea unui bun din domeniul public al unei unităţi administrativ-teritoriale în domeniul privat al acesteia se face prin hotărâre a consiliului judeţean, respectiv a Consiliului General al Municipiului Bucureşti ori a consiliului local al comunei, al oraşului sau al municipiului, după caz, dacă prin lege nu se dispune altfel.
    (3)  În instrumentele de prezentare şi motivare ale hotărârilor prevăzute la alin. (1) şi (2) se regăseşte, în mod obligatoriu, justificarea temeinică a încetării uzului sau interesului public naţional sau local, după caz.
    (4)  Actele încheiate cu nerespectarea dispoziţiilor alin. (3) sunt lovite de nulitate absolută.”, se impune trecerea acesteia din domeniul public în domeniul privat al Municipiului Brad.
Precizez că arborii identificați prin APV nr. 2500121008020 au atins vârsta exploatabilității conform amenajamentului silvic în vigoare. Menținerea acestora în domeniul public nu mai aduce un plus de valoare comunității, în timp ce trecerea în domeniul privat în vederea valorificării permite atragerea de venituri la bugetul local.
Astfel, interesul public de mediu și protecție a fost satisfăcut pe parcursul ciclului de creștere a arboretului. În prezent, interesul public major se transformă din unul de conservare în unul de dezvoltare economică. Prin valorificarea acestui bun, comunitatea beneficiază de resurse financiare care vor fi direcționate către obiective de investiții prioritare, asigurând un beneficiu social mai mare decât simpla prezență a arborilor maturi în fondul forestier.
	 În contextul celor de mai sus, am inițiat prezentul proiect de hotărâre prin care am propus trecerea unei cantităţi de masă lemnoasă din proprietatea publică în proprietatea privată a Municipiului Brad,  precum şi  exploatarea şi valorificarea acesteia și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele prevederile art. 4, art. 12 lit. b), art. 13 și art. 20 alin. (5) din Regulamentul de valorificare a masei lemnoase din fondul forestier proprietate publică aprobat prin H.G.  nr. 715/2017, cu modificările și completările ulterioare, ale Legii nr. 331/2024 – Codul Silvic, cu modificările și completările ulterioare, precum și ale art. 129 alin. (2) lit. c), alin. (6) lit. a) și alin. (7) lit. c) și art. 361 alin. (2) alin. (3) și alin. (4) din O.U.G. nr. 57/2019 privind Codul administrativ, cu modificările şi completările ulterioare.

